## Izmjena i dopuna Općih uvjeta ugovora o provođenju zdravstvene zaštite iz obveznog zdravstvenog osiguranja

### NN 7/2009 (16.1.2009.), Izmjena i dopuna Općih uvjeta ugovora o provođenju zdravstvene zaštite iz obveznog zdravstvenog osiguranja

**HRVATSKI ZAVOD ZA ZDRAVSTVENO OSIGURANJE**

179

Na osnovi članka 131., a u svezi s člankom 132. Zakona o obveznom zdravstvenom osiguranju (»Narodne novine«, broj 150/08.), članka 295. Zakona o obveznim odnosima (»Narodne novine«, broj 35/05. i 41/08.) i članka 19. Statuta Hrvatskog zavoda za zdravstveno osiguranje (»Narodne novine«, broj 16/02., 24/02. i 58/03.) Upravno vijeće Hrvatskog zavoda za zdravstveno osiguranje na konstituirajućoj sjednici održanoj 9. siječnja 2009. godine donijelo je

IZMJENU I DOPUNU

OPĆIH UVJETA UGOVORA O PROVOĐENJU ZDRAVSTVENE ZAŠTITE IZ OBVEZNOG ZDRAVSTVENOG OSIGURANJA

Članak 1.

Općim uvjetima ugovora o provođenju zdravstvene zaštite iz obveznog zdravstvenog osiguranja (»Narodne novine«, broj 11/07., 40/07., 117/07., 11/08., 21/08., 45/08. i 85/08.) u članku 5. stavku 1. podstavku 1. iza riječi: »nesreće« dodaju se riječi: »koja je prouzročena uporabom vozila strane registracije«.

U stavku 2. tiskanica »Prijava ozljede/bolesti« zamjenjuje se tiskanicom: »Prijava ozljede/bolesti« koja je sastavni dio ovih Izmjena i dopuna Općih uvjeta.

Članak 2.

U glavi: »II OPĆI UVJETI UGOVORA ZA SVE RAZINE ZDRAVSTVENE DJELATNOSTI« točka: »5. Izvještavanje Zavoda o zdravstvenoj zaštiti koja je posljedica ozljede na radu i profesionalne bolesti« i članak 6. brišu se.

Članak 3.

Članak 7. mijenja se i glasi:

»Članak 7.

Ugovorni subjekt Zavoda obvezuje se za pruženu zdravstvenu zaštitu u slučajevima iz članka 5. ovih Općih uvjeta ispostavljati pojedinačne račune u skladu s odredbama članka 47. Odluke o ugovaranju, te ih dostavljati Zavodu radi provedbe postupka naknade štete u skladu s člankom 113. i 118. Zakona

Ugovorni subjekt Zavoda obvezuje se na pojedinačne račune iz stavka 1. ovog članka upisati skraćenu oznaku uzroka iz članka 5. stavka 1. ovih Općih uvjeta i njezin evidencijski broj.

Za svaki pravilno označen posebni račun u skladu s člankom 5. stavkom 4. ovih Općih uvjeta Zavod se obvezuje platiti novčanu naknadu u visini od 3 boda obračunatu prema pripadajućoj vrijednosti boda utvrđenoj Odlukom o ugovaranju.«

Članak 4.

U članku 8. stavak 2. mijenja se i glasi:

»Za osigurane osobe iz članka 9. stavka 2. Odluke o ugovaranju kao i za strance iz članka 9. stavka 1. Odluke o ugovaranju osigurane u skladu sa Zakonom o zdravstvenoj zaštiti stranaca u Republici Hrvatskoj, pružena zdravstvena zaštita plaća se prema odredbama članka 42. Odluke o ugovaranju, tj. primjenom iznosa po osiguranoj osobi, a ugovorni subjekt Zavoda se obvezuje da će za strance iz članka 9. stavka 1. Odluke o ugovaranju osigurane u skladu sa Zakonom o zdravstvenoj zaštiti stranaca u Republici Hrvatskoj dostaviti Zavodu račune na način utvrđen stavkom 1. ovog članka.«

U stavku 3. riječi: »hitna medicinska pomoć« zamjenjuju se riječima: »hitna medicina«.

Članak 5.

Članak 9. mijenja se i glasi:

»Članak 9.

Ugovorni subjekt Zavoda obvezuje se osiguranoj osobi, koja nije oslobođena sudjelovanja u dijelu troškova zdravstvene zaštite iz obveznog zdravstvenog osiguranja (u daljnjem tekstu: sudjelovanje) i koja nije osigurana u dopunskom zdravstvenom osiguranju u skladu sa Zakonom o dobrovoljnom zdravstvenom osiguranju, nakon pružene zdravstvene usluge naplatiti propisano sudjelovanje u skladu s odredbama članka 16. stavkom 3., 4. i 5. i člankom 17. stavkom 5. Zakona.

Ugovorni subjekt Zavoda obvezuje se za osiguranu osobu koja je osigurana u dopunskom zdravstvenom osiguranju koje provodi Zavod propisanu visinu sudjelovanja iz stavka 1. ovog članka, kao i cijenu usluge obrade računa dopunskog zdravstvenog osiguranja s upisom podataka na magnetski medij, obračunatu u skladu s odredbama Odluke o utvrđivanju Popisa dijagnostičkih i terapijskih postupaka u zdravstvenim djelatnostima – vremenski i kadrovski normativi (u daljnjem tekstu: Popis postupaka), te vrijednosti boda za bolničku i specijalističko-konzilijarnu zdravstvenu zaštitu utvrđenoj u skladu s odredbama Odluke o ugovaranju naplatiti od dopunskog zdravstvenog osiguranja koje provodi Zavod.

Ugovorni subjekt Zavoda obvezuje se za osiguranu osobu koja je osigurana u dopunskom zdravstvenom osiguranju kod osiguravatelja u skladu sa Zakonom o dobrovoljnom zdravstvenom osiguranju propisanu visinu doplate iz stavka 1. ovog članka, kao i doplatu za lijekove utvrđene Odlukom o utvrđivanju Dopunske liste lijekova Hrvatskog zavoda za zdravstveno osiguranje (u daljnjem tekstu: Dopunska lista lijekova) iz članka 17. stavka 5. Zakona naplatiti neposredno od osigurane osobe, odnosno osiguravatelja s kojim je osigurana osoba sklopila ugovor o dopunskom zdravstvenom osiguranju, a u skladu s odredbama ugovora o dopunskom zdravstvenom osiguranju.

Ugovorni subjekt Zavoda obvezuju se osiguranoj osobi prilikom naplate doplate izdati potvrdu koja obvezno sadrži, najmanje, sljedeće podatke:

– naziv ugovornog subjekta Zavoda

– ime i prezime osigurane osobe

– broj osigurane osobe

– naziv i šifru postupka

– datum pružene zdravstvene zaštite

– naplaćeni iznos doplate

– pečat, te potpis odgovorne osobe.

Ugovorni subjekti Zavoda ugovoreni na razini primarne zdravstvene zaštite kao i ugovorni subjekti ugovoreni u izvanbolničkoj specijalističko-konzilijarnoj zdravstvenoj zaštiti obvezuju se dostavljati Zavodu na magnetskom mediju izvješće o naplaćenom sudjelovanju.«

Članak 6.

U članku 15. stavku 2. broj: »148.« zamjenjuje se brojem: »155«.

Članak 7.

U članku 16. stavku 1. riječi: »hitna medicinska pomoć« zamjenjuju se riječima: »hitna medicina«.

U stavku 2. iza riječi: »pripravnosti« briše se točka i upisuju se riječi: »i posebnom dežurstvu.«.

Članak 8.

U članku 21. tiskanica: »Uputnica za laboratorij primarne zdravstvene zaštite« zamjenjuje se tiskanicom: »Uputnica za laboratorij primarne zdravstvene zaštite« koja je sastavni dio ovih Izmjena i dopuna Općih uvjeta.

Članak 9.

U članku 23. stavku 3. tiskanica: »Izvješće o provedenom preventivnom pregledu osigurane osobe starije od 50 godina« zamjenjuje se tiskanicom: »Izvješće o provedenom preventivnom pregledu u djelatnosti opće/obiteljske medicine« koja je sastavni dio ovih Izmjena i dopuna Općih uvjeta.

U stavku 6. tiskanica: »Potvrda o izvršenom preventivnom pregledu« zamjenjuje se tiskanicom »Potvrda o izvršenom preventivnom pregledu« koja je sastavni dio ovih Izmjena i dopuna Općih uvjeta.

Članak 10.

Iza članka 23. dodaje se novi članak 23.a i glasi:

»Članak 23.a

Ustanova za svoje radnike doktore ugovorene u djelatnosti zdravstvene zaštite žena, odnosno privatnik ugovoren u djelatnosti zdravstvene zaštite žena obvezuju se da će obavljati preventivne preglede žena u dobi od 25 do 64 godine koje isti nisu obavile u zadnje 3 godine.

Preventivni pregled iz stavka 1. ovog članka obuhvaća postupak obriska vrata maternice.

Ustanova za svoje radnike doktore ugovorene u djelatnosti zdravstvene zaštite žena, odnosno privatnik ugovoren u djelatnosti zdravstvene zaštite žena obvezuju se da će nakon obavljenog preventivnog pregleda ispuniti tiskanicu »Izvješće o provedenom preventivnom pregledu u djelatnosti zdravstvene zaštite žena«, koja je sastavni dio ovih Općih uvjeta, u dva primjerka, te osiguranoj osobi uručiti pisane upute o ponašanju na osnovi utvrđenog zdravstvenog nalaza.

Ustanova za svoje radnike doktore ugovorene u djelatnosti zdravstvene zaštite žena, odnosno privatnik ugovoren u djelatnosti zdravstvene zaštite žena obvezuju se da će jedan primjerak tiskanice iz stavka 3. ovog članka dostaviti nadležnom županijskom zavodu za javno zdravstvo, a Zavodu obavijest o obavljenim preventivnim pregledima na tiskanici »Potvrda o izvršenom preventivnom pregledu« iz članka 23. stavka 6. ovih Općih uvjeta.«

Članak 11.

U članku 24. stavak 1. mijenja se i glasi:

»Ustanova za svoje radnike doktore medicine, odnosno privatnik i Zavod suglasni su da doktor medicine, odnosno privatnik organizira s medicinsko-biokemijskim laboratorijem, koji provodi laboratorijske usluge na razini primarne zdravstvene zaštite na području ustanove, odnosno ordinacije privatnika, u ordinaciji doktora medicine vađenje krvi, odnosno prikupljanje laboratorijskih uzoraka.«

Članak 12.

U članku 25. stavak 2. mijenja se i glasi:

»Za osigurane osobe iz članka 9. stavka 2. Odluke o ugovaranju kao i za strance iz članka 9. stavka 1. Odluke o ugovaranju osigurane u skladu sa Zakonom o zdravstvenoj zaštiti stranaca u Republici Hrvatskoj, pružena zdravstvena zaštita plaća se prema odredbama članka 42. Odluke o ugovaranju, tj. primjenom iznosa po osiguranoj osobi, a ustanova, odnosno privatnik obvezni su da će za strance iz članka 9. stavka 1. Odluke o ugovaranju osigurane u skladu sa Zakonom o zdravstvenoj zaštiti stranaca u Republici Hrvatskoj dostaviti Zavodu račune na način utvrđen stavkom 1. ovog članka.«

Članak 13.

U članku 26. briše se tekst: »i 6.«.

Članak 14.

U članku 29. stavci 2. i 3. mijenjaju se i glase:

»Ustanova, odnosno privatnik obvezuju se u djelatnosti opće/obiteljske medicine pratiti stopu bolovanja na tiskanici »Izvješće o stopi bolovanja«, koja je sastavni dio ovih Općih uvjeta.

U skladu s ugovornim obvezama ustanova, odnosno privatnik u djelatnosti opće/obiteljske medicine obvezuju se voditi računa da prosječna ukupna stopa bolovanja, iskazana po tromjesečnim razdobljima tijekom godine za svaki tim, neće biti viša od 2,6%. Za nastala prekoračenja ustanova za svoje radnike izabrane doktore opće/obiteljske medicine, odnosno privatnik obvezuju se priložiti obrazloženje.«

Tiskanica iz stavka 2. »Izvješće o stopi bolovanja« zamjenjuje se tiskanicom »Izvješće o stopi bolovanja« koja je sastavni dio ove Izmjene i dopune Općih uvjeta.

Iza stavka 3. dodaje se novi stavak 4. i glasi:

»Radi praćenja stope bolovanja i promptnog poduzimanja odgovarajućih mjera u slučaju izrazitijeg porasta stope bolovanja, koja bi se mogla odraziti na planirane izdatke Zavoda prema toj osnovi Zavod se obvezuje mjesečno pratiti stopu bolovanja.«

Članak 15.

Iza članka 29. dodaje se novi članak 29.a i glasi:

»Članak 29.a

Ustanova, odnosno privatnik obvezuju se u djelatnosti zdravstvene zaštite žena pratiti stopu preporučenog bolovanja na tiskanici »Izvješće o stopi bolovanja po preporuci doktora specijalista ginekologije i opstetricije«, koja je sastavni dio ovih Općih uvjeta.

Ustanova za svoje radnike doktore ugovorene u djelatnosti zdravstvene zaštite žena, odnosno privatnik ugovoren u djelatnosti zdravstvene zaštite žena obvezuju se da će uz izvješća iz članka 26., odnosno 27. ovih Općih uvjeta Zavodu dostaviti i Izvješće iz stavka 1. ovog članka.

Zavod će pratiti stopu preporučenog bolovanja i poduzimati odgovarajuće mjere iz svoje nadležnosti u skladu sa sklopljenim ugovorom o provođenju primarne zdravstvene zaštite iz obveznog zdravstvenog osiguranja.«

Članak 16.

Članak 32. mijenja se i glasi:

»Članak 32.

Ustanova za svoje doktore medicine, odnosno privatnik obvezuju se pojedinačne račune iz članka 5. i 8. ovih Općih uvjeta dostavljati Zavodu do 5. u mjesecu za prethodni mjesec:

– radi provedbe postupka naknada štete u skladu s člankom 124. Zakona za slučajeve iz članka 5. stavka 1. podstavka 1. i 2. ovih Općih uvjeta

– radi izvršavanja obveza Zavoda prema međunarodnim ugovorima o socijalnom osiguranju za slučajeve iz članka 8. ovih Općih uvjeta.«

Članak 17.

U članku 38. stavak 1. mijenja se i glasi:

"Ustanova, odnosno privatnik obvezuju se radi praćenja ugovorene i izvršene zdravstvene njege, redovito i uredno voditi dnevno izvješće po osiguranim osobama, broju i vrsti pruženih postupaka, te broju sati pružene njege, odnosno broju bodova za izvršene postupke posebice za svakog ugovorenog zdravstvenog radnika.«

Članak 18.

Članak 41. mijenja se i glasi:

»Članak 41.

Ustanova, odnosno privatnik osiguravaju ugovornoj ustanovi, odnosno ugovornom privatniku, na čijem području provode laboratorijske usluge na razini primarne zdravstvene zaštite, a radi prikupljanja laboratorijskih uzoraka i vađenje krvi u njihovim ordinacijama, odgovarajući broj vacutainera, odnosno drugog potrošnog materijala, kao i dnevni prijevoz prikupljenih uzoraka iz ordinacija u laboratorij.«

Članak 19.

U glavi: »III PRIMARNA RAZINA ZDRAVSTVENE DJELATNOSTI« pod točkom 2.7. »Djelatnost hitne medicinske pomoći« i u članku 47. stavku 1. riječi: »hitne medicinske pomoći« zamjenjuju se riječima: »hitne medicine«.

U članku 47. iza stavka 1. dodaje se novi stavak 2. koji glasi:

»Ustanove koje provode djelatnost hitne medicine obvezne su na tiskanici »Izvješće o troškovima u djelatnosti hitne medicine« koja je sastavni dio ovih Općih uvjeta pratiti namjensko trošenje sredstava namijenjenih za provođenje hitne medicine.«

Članak 20.

Članak 52. briše se.

Članak 21.

Članak 55. mijenja se i glasi:

»Članak 55.

Ugovorna zdravstvena ustanova (u daljnjem tekstu: ustanova) obvezuje se da će u slučaju spriječenosti svojih radnika u obavljanju ugovorenih zdravstvenih djelatnosti osigurati uredno provođenje zdravstvene zaštite.

Ustanova ugovorena u djelatnosti fizikalne terapije u kući obvezuje se da će u slučaju spriječenosti svojih radnika u obavljanju ugovorenih zdravstvenih djelatnosti osigurati zamjenu, te unaprijed, odnosno odmah po saznaju o tome izvijestiti područni ured Zavoda nadležan prema sjedištu ustanove putem tiskanice iz članka 15. ovih Općih uvjeta.

Ugovorni privatnik obvezuje se da će u slučaju svoje spriječenosti u provođenju ugovorene zdravstvene zaštite osigurati zamjenu, te unaprijed, odnosno odmah po saznanju o tome izvijestiti nadležni područni ured Zavoda putem tiskanice iz stavka 1. ovog članka.

Ugovorni privatnik obvezan je u slučaju spriječenosti zdravstvenog radnika s kojim u timskom radu obavlja ugovornu zdravstvenu djelatnost osigurati zamjenu za istog, te unaprijed, odnosno odmah nakon saznanja o tome izvijestiti nadležni područni ured Zavoda putem tiskanice iz stavka 1. ovog članka.«

Članak 22.

U članku 57. stavku 3. tiskanica »Izvješće o provedenoj fizikalnoj terapiji u kući« zamjenjuje se tiskanicom »Izvješće o provedenoj fizikalnoj terapiji u kući« koja je sastavni dio ovih Izmjena i dopuna Općih uvjeta.

Članak 23.

Iza članka 59. dodaje se novi članak 59.a koji glasi:

»Članak 59.a

Ustanova se obvezuje da će, u skladu s Odlukom ministra nadležnog za zdravstvo o ustrojavanju i načinu rada bolničke jedinice za centralno naručivanje pacijenata, uspostaviti sustav centralnog naručivanja za sve zdravstvene usluge i ustrojiti bolničku jedinicu za centralno naručivanje pacijenata.«

Članak 24.

U članku 62. stavku 2. podstavak 1. i 2. brišu se.

U stavku 3. riječ: »izvješća« zamjenjuje se s riječi: »izvješće«.

Članak 25.

Članak 63. mijenja se i glasi:

»Članak 63.

Ugovorna zdravstvena ustanova (u daljnjem tekstu: ustanova) obvezuje se da će u slučaju spriječenosti svojih radnika u obavljanju ugovorenih zdravstvenih djelatnosti osigurati uredno provođenje zdravstvene zaštite.«

Članak 26.

Članak 71. briše se.

Članak 27.

U glavi: »VII PRIJELAZNE I ZAVRŠNE ODREDBE« dodaje se novi članak 71.a i glasi:

»Članak 71.a

Odredbe članka 24. i 41. ovih Općih uvjeta koje se odnose na vađenje krvi u ordinacijama doktora medicine kao i prikupljanje laboratorijskih uzoraka primjenjuju se na sve ugovorne subjekte kada se za to steknu uvjeti.«

Članak 28.

Ove Izmjene i dopune Općih uvjeta objavljuju se u »Narodnim novinama«.

Klasa: 025-04/09-01/9

Urbroj: 338-01-01-09-1

Zagreb, 9. siječnja 2009.

Predsjednik
Upravnog vijeća Hrvatskog zavoda
za zdravstveno osiguranje
Dražen Jurković, dr. med., v. r.

![](dodatni/380279.jpeg)

![](dodatni/380280.jpeg)

![](dodatni/380281.jpeg)

![](dodatni/380282.jpeg)

![](dodatni/380283.jpeg)

![](dodatni/380284.jpeg)

![](dodatni/380285.jpeg)

![](dodatni/380286.jpeg)

![](dodatni/380287.jpeg)

![](dodatni/380288.jpeg)

![](dodatni/380289.jpeg)

![](dodatni/380290.jpeg)

![](dodatni/380291.jpeg)

![](dodatni/380292.jpeg)

Izmjene i dopune, NN 7/2009-179